ΓΡΑΠΤΗ ΕΡΩΤΗΣΗ E-0929/98

υποβολή: Concepció Ferrer (PPE) προς την Επιτροπή

(26 Μαρτίου 1998)

Θέμα: Ενισχύσεις προς τις Μικρές και Μεσαίες Επιχειρήσεις

Η Ευρωπαϊκή Ένωση χορηγεί μεγάλα κονδύλια σε δράσεις υπέρ των ΜΜΕ - για την περίοδο 1994-1999, το συνολικό ποσόν ανέρχεται περίπου στο 1 δισεκ. Ecu - .

Παρά το μεγάλο μέγεθος των κονδυλίων, τα αποτελέσματα, σύμφωνα με το Ελεγκτικό Συνέδριο, δεν ήταν τα αναμενόμενα, λόγω προβλημάτων στις διαδικασίες συντονισμού, παρακολούθησης και ελέγχου των ενισχύσεων, καθώς και λόγω έλλειψης ενός συνεκτικού στρατηγικού σχεδίου ενώ, από τις αναλύσεις τις οποίες έχουν πραγματοποιήσει τόσο τα κράτη μέλη όσο και η Επιτροπή, δεν προκύπτει ότι η καθαρή δημιουργία θέσεων εργασίας μπορεί να αποδοθεί στις χρηματοδοτηθείσες δράσεις.

Τί σχεδιάζει να πράξει η Επιτροπή, όσον αφορά την περίοδο 1999-2004, για τη διόρθωση των αδυναμιών που επεσήμανε το Ελεγκτικό Συνέδριο στη διαχείριση των δράσεων υπέρ των Μικρών και Μεσαίων Επιχειρήσεων;

Απάντηση της κ. Wulf-Mathies εξ ονόματος της Επιτροπής

(2 Ιουνίου 1998)

Το Αξιότιμο Μέλος του Κοινοβουλίου αναφέρεται στην κοινοτική πρωτοβουλία υπέρ των μικρομεσαίων επιχειρήσεων (ΜΜΕ) ύψους 1 δισ. ECU για την περίοδο 1994-1999. Η Επιτροπή παρείχε σε απάντηση στην γραπτή ερώτηση Ε-930/98 του Αξιότιμου Μέλους του Κοινοβουλίου(1), ποσοτικοποιημένα στοιχεία σχετικά με τις δεσμεύσεις και πληρωμές αναφορικά με την εν λόγω κοινοτική πρωτοβουλία από την οποία προκύπτει ότι έχει δεσμευτεί το 51 % των εν λόγω πόρων και πληρωθεί το 30 % περίπου.

Τα διαρθρωτικά ταμεία, το Ευρωπαϊκό Ταμείο Περιφερειακής Ανάπτυξης και το Ευρωπαϊκό Κοινωνικό Ταμείο ιδιαίτερα, έχουν σημαντική επίδραση στην ανάπτυξη των ΜΜΕ διαμέσου επιχειρησιακών προγραμμάτων, κοινοτικών πρωτοβουλιών και πρότυπων έργων τα οποία χρηματοδοτούν. Τα ποσά τα οποία διατίθενται από τα διαρθρωτικά ταμεία στις ΜΜΕ, για την παρούσα περίοδο προγραμματισμού, είναι της τάξης των 20 εκατ. ECU. Τα κονδύλια αυτά δεν καλύπτουν ενέργειες που αφορούν έμμεσα τις επιχειρήσεις όπως, π.χ., ενέργειες εξοπλισμού στον τομέα των υποδομών. Εξάλλου, η Επιτροπή ξεκίνησε θεματική αξιολόγηση της επίδρασης των διαρθρωτικών ταμείων στις ΜΜΕ τα αποτελέσματα της οποίας, που θα είναι διαθέσιμα κατά τα τέλη του 1998, θα πρέπει να συμβάλλουν στη βελτίωση της συμβολής τους στην ανάπτυξη των ΜΜΕ ενόψει της νέας περίοδου προγραμματισμού 2000-2006.

Πρέπει να τονιστεί ότι για την κατάρτιση και την εκτέλεση των προγραμμάτων, ιδιαίτερα την επιλογή των έργων, αρμόδια κυρίως είναι τα κράτη μέλη. Κατά την επόμενη περίοδο προγραμματισμού, η γενική ευθύνη των κρατών μελών όσον αφορά την εκτέλεση και την παρακολούθηση των προγραμμάτων θα επεκταθεί ρητά από τις κανονιστικές ρυθμίσεις, εάν το Κοινοβούλιο και το Συμβούλιο ακολουθήσουν τους προτεινόμενους γενικούς προσανατολισμούς της Επιτροπής για μεγαλύτερη αποκέντρωση και απλούστευση των ταμείων. Εξάλλου, η διεύρυνση της εταιρικής σχέσης προς τους οικονομικούς και κοινωνικούς παράγοντες, έτσι όπως προτείνεται, είναι δυνατόν να συμβάλλει στη βελτίωση της διαχείρισης των επιχειρησιακών προγραμμάτων συμπεριλαμβανομένων των ενεργειών υπέρ των ΜΜΕ.

Η Επιτροπή θα καταβάλει προσπάθεια να δώσει την κατάλληλη συνέχεια καθώς και τις απαραίτητες πληροφορίες προκειμένου να ανταποκριθεί στις παρατηρήσεις της έκθεσης του ελεγκτικού συνεδρίου.

Τέλος, η Επιτροπή, στο πλαίσιο της δράσης συντονισμού των κοινοτικών πολιτικών υπέρ των ΜΜΕ, ξεκίνησε προπαρασκευαστικές εργασίες για την υποβολή σύστασης της Επιτροπής σχετικά με τα μέσα βελτίωσης της πρόσβασης των ΜΜΕ στα κοινοτικά προγράμματα μετά την αίτηση του Συμβουλίου στο ψήφισμά του της 9ης Δεκεμβρίου 1996(2). Η σύσταση αυτή θα αφορά τα κοινοτικά προγράμματα με σημαντική επίδραση στην ανάπτυξη των ΜΜΕ όπως τα διαρθρωτικά ταμεία, η έρευνα και η καινοτομία.

(1) ΕΕ C 354, 19.11.1998, 40.

(2) ΕΕ C 18, 17.1.1977.